3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการที่สำคัญ บริษัทฯ เป็นผู้ผลิตและผู้จัดจำหน่ายหนังสือที่บริษัทฯ
ผลิตเองและของสำนักพิมพ์อื่น ผ่านร้าน ซีเอ็ดบุ๊คเซ็นเตอร์ และ Book Variety ทั้งในกรุงเทพฯ
และต่างจังหวัด รวมการขยายตัวในลักษณะเครือข่าย และการบริหารพื้นที่ขายในรูปแบบต่าง ๆ

ผลิตภัณฑ์ และบริการที่สำคัญที่บริษัทฯ ดำเนินการอยู่ มีดังนี้

1.  หนังสือ ปัจจุบัน บริษัทฯ เป็นผู้ผลิตหนังสือสู่ร้านหนังสือเป็นรายใหญ่ของประเทศ
    โดยเป็นผู้บุกเบิก และเป็นผู้นำตลาดในสาขาคอมพิวเตอร์ อิเล็กทรอนิกส์
    วิศวกรรมศาสตร์สาขาอื่นๆ หนังสือส่งเสริมเยาวชน หนังสือการบริหาร / การจัดการ
    และหนังสือการพัฒนาตนเอง

1.  วารสาร ปัจจุบัน บริษัทฯ เป็นผู้ผลิตวารสารทางด้านวิทยาศาสตร์และเทคโนโลยี จำนวน 11
    ฉบับ ดังนี้

-   วารสารเซมิคอนดัคเตอร์อิเล็กทรอนิกส์ เป็นวารสารรายเดือน
    เน้นหนักด้านการให้ความรู้ในสาขาอิเล็กทรอนิกส์ เริ่มออกจำหน่ายตั้งแต่ พ.ศ. 2517

-   วารสารไมโครคอมพิวเตอร์ เป็นวารสารรายเดือน
    เน้นหนักด้านการให้ความรู้ในสาขาไมโครคอมพิวเตอร์ เริ่มออกจำหน่ายตั้งแต่ พ.ศ. 2526

-   วารสาร UpDATE เป็นวารสารรายเดือน เน้นหนักด้านการให้ความรู้ในเรื่องที่แปลกใหม่
    ทันสมัยด้านวิทยาศาสตร์และเทคโนโลยีที่น่าสนใจ แก่ผู้ต้องการพัฒนาตนเอง
    และติดตามความก้าวหน้าของเทคโนโลยีในโลกปัจจุบัน เริ่มออกจำหน่ายตั้งแต่ พ.ศ. 2521

-   วารสาร Hobby Electronics เป็นวารสารรายเดือน
    เน้นหนักด้านการให้ความรู้ด้านอิเล็กทรอนิกส์แก่เยาวชน และประชาชนทั่วไปที่เริ่มสนใจ
    เริ่มออกจำหน่ายตั้งแต่ต้นปี พ.ศ. 2534

-   วารสาร MICROCOMPUTER USER เป็นวารสารรายเดือน เน้นหนักด้านการให้ความรู้ในสาขา

  ไมโครคอมพิวเตอร์ แก่ผู้ใช้งานทั่วไป เริ่มออกจำหน่ายตั้งแต่ปลายปี พ.ศ. 2536

-   วารสาร Industrial Technology Review เป็นวารสารรายเดือน
    เน้นหนักด้านให้ความรู้ด้านเทคโนโลยีอุตสาหกรรมแก่วิศวกรโรงงาน และผู้ใช้งานทั่วไป
    เริ่มออกจำหน่ายตั้งแต่กลางปี พ.ศ. 2537

-   วารสาร Internet Magazine เป็นวารสารรายเดือน เริ่มออกจำหน่ายตั้งแต่กลางปี พ.ศ.
    2539

-   วารสาร Mechanical Technology เป็นวารสารราย 2 เดือน
    เริ่มออกจำหน่ายตั้งแต่กลางปี พ.ศ. 2544

-   วารสาร The Absolute Sound & Stage เป็นวารสารรายเดือนด้านภาพและเสียงในบ้าน
    รถยนต์

  สตูดิโอ ระบบเครื่องเสียงและแสงสีบนเวที เริ่มออกจำหน่ายตั้งแต่ปลายเดือนพฤษภาคม พ.ศ.
  2545

-   วารสาร Extreme Technology เป็นวารสารรายเดือนที่นำเสนอเนื้อหาด้านเทคโนโลยี 
    และอุปกรณ์ไฮเทครุ่นใหม่ๆ  นำเสนอข่าวสารผลิตภัณฑ์ เทคโนโลยีใหม่ๆ
    เริ่มออกจำหน่ายตั้งแต่ปลายเดือนตุลาคม พ.ศ. 2546

-   วารสาร Smart Purchasing for Manufacturers เป็นวารสารรายปักษ์
    ที่นำเสนอข่าวคราวผลิตภัณฑ์ใหม่ ๆ
    และสาระน่ารู้ด้านการจัดซื้อสำหรับกลุ่มเป้าหมายที่เป็นฝ่ายจัดซื้อ และวิศวกรของโรงงาน
    และอุตสาหกรรม เริ่มออกจำหน่ายตั้งแต่ต้นเดือนมกราคม พ.ศ.2547

  รายได้ของบริษัทฯ ในส่วนนี้ จะเกิดจากรายได้จากการขายวารสาร รายได้จากการรับลงโฆษณา
  และรายได้จากการจัดทำหนังสือพิเศษ

3. การรับจัดจำหน่าย บริษัทฯ เป็นผู้จัดจำหน่ายสู่ร้านหนังสือเองโดยตรงทั้งในกรุงเทพฯ
และต่างจังหวัด และยังจัดจำหน่ายผ่านทาง ซีเอ็ดบุ๊คเซ็นเตอร์ และ Book Variety
ซึ่งเป็นร้านหนังสือของบริษัทฯ เองด้วย

  นอกจากจะจัดจำหน่ายหนังสือที่บริษัทฯ ได้ผลิตขึ้นเอง
  ไปยังร้านค้าและสถาบันการศึกษาทั่วประเทศแล้ว
  ยังรับจัดจำหน่ายหนังสือให้กับหน่วยงานและสำนักพิมพ์อื่นๆ
  ที่มีผลิตภัณฑ์สอดคล้องกับทิศทางของบริษัทฯ

  ปัจจุบัน บริษัทฯ มีหนังสือที่ผลิตขึ้นเองและยังจัดจำหน่ายอยู่ประมาณมากกว่า 1,300 ชื่อ
  และรับจัดจำหน่ายให้กับหน่วยงานและสำนักพิมพ์อื่นอีกประมาณมากกว่า 2,600 ชื่อ

  สำหรับการจัดจำหน่ายวารสารในเขตกรุงเทพฯ และปริมณฑล บริษัทฯ
  จะติดต่อกับสายส่งหลายรายเพื่อกระจายวารสารไปยังร้านค้าย่อยในแต่ละพื้นที่
  ส่วนในเขตต่างจังหวัด จะติดต่อกับสายส่งต่างจังหวัด
  เพื่อกระจายวารสารไปยังร้านตัวแทนในแต่ละจังหวัดเพื่อกระจายสู่ร้านย่อยต่อไป

ซีเอ็ดบุ๊คเซ็นเตอร์ (SE-ED Book Center) และ Book Variety เนื่องจากประเทศไทยยังขาดร้านหนังสือที่ดีอยู่อีกมาก ทำให้ธุรกิจหนังสือไม่สามารถเติบโตได้มากเท่าที่ควร แต่ร้านหนังสือเดิมส่วนใหญ่ไม่พร้อมจะขยายงานต่อ บริษัทฯ จึงได้เริ่มโครงการเปิดร้านหนังสือด้วยตนเองตั้งแต่ปี พ.ศ.2534 เพื่อรองรับการเติบโตของหนังสือที่บริษัทฯ ผลิตขึ้น และหนังสือที่บริษัทฯ รับจัดจำหน่าย รวมทั้งรองรับการเติบโตของธุรกิจหนังสือโดยรวม และเพื่อศึกษาปัญหาของธุรกิจค้าปลีก และเป็นสนามทดสอบความคิดต่างๆ ในการ ส่งเสริมการขาย การจัดงาน และการบริหารร้านค้าปลีก 

 นอกจากนี้ บริษัทฯ ยังได้เปิดร้านหนังสือในอีกชื่อหนึ่งว่า Book Variety (ซึ่งเป็นชื่อเดียวกับรายการโทรทัศน์ที่ซีเอ็ดบุ๊คเซ็นเตอร์ผลิตขึ้น และออกอากาศทาง UBC 8 และต่อมาย้ายมาออกทาง TTV 1 ) เพิ่มขึ้นมาตั้งแต่เดือนกรกฎาคม 2545 ซึ่งถือว่าเป็นร้านอีกรูปแบบหนึ่งของซีเอ็ดบุ๊คเซ็นเตอร์ด้วย ร้านหนังสือ ซีเอ็ดบุ๊คเซ็นเตอร์ และ Book Variety เป็นร้านหนังสือทั่วไปขนาดกลาง ที่มีลักษณะการออกแบบ และการจัดวางสินค้าทันสมัย มีประสิทธิภาพการขายที่ดี และเน้นการเปิดในทำเลที่อำนวยความสะดวกให้แก่คนทั่วไปให้สามารถหาซื้อหนังสือที่ดีได้ง่ายขึ้น ส่วนใหญ่จึงตั้งอยู่ในศูนย์การค้าชั้นนำ (เช่น เซ็นทรัล เดอะมอลล์ โรบินสัน ฟิวเจอร์ปาร์ครังสิต ฟิวเจอร์ปาร์คบางแค ศูนย์การค้าชั้นนำของต่างจังหวัด เป็นต้น) ซูเปอร์เซ็นเตอร์ชั้นนำ (เช่น เทสโก้โลตัส บิ๊กซี และคาร์ฟูร์ เป็นต้น) และสถาบันการศึกษา (เช่น มหาวิทยาลัยรามคำแหง สถาบันบัณฑิตพัฒนบริหารศาสตร์ มหาวิทยาลัยธุรกิจบัณฑิตย์ มหาวิทยาลัยสยาม มหาวิทยาลัยขอนแก่น เป็นต้น) ในรูปแบบต่างๆ กัน ทั้งในกรุงเทพ และต่างจังหวัด โดยเน้นการเป็น ศูนย์หนังสือสาระและบันเทิง สำหรับครอบครัว และคนทำงาน

ข้อมูลจำนวนสาขาของซีเอ็ดบุ๊คเซ็นเตอร์ และ Book Variety ณ วันสิ้นปี

ณ วันที่ 31 ธันวาคม พ.ศ. 2546 บริษัทฯ เปิด ซีเอ็ดบุ๊คเซ็นเตอร์ และร้านในเครือข่ายทั้งหมด
(Book Variety, ศูนย์หนังสือในมหาวิทยาลัย และร้านเครือข่าย) ได้รวมทั้งสิ้น 142 สาขา
โดยเป็นสาขาที่ยังเปิดดำเนินงานอยู่จำนวน 138 สาขา อยู่ในเขตกรุงเทพและปริมณฑล 77 สาขา
และอยู่ในต่างจังหวัดอีก 61 สาขา จำนวนนี้ทั้งหมดเป็นร้านที่บริษัทฯ บริหารเองทั้งสิ้น 133 สาขา
เป็น ร้านเครือข่ายซีเอ็ดบุ๊คเซ็นเตอร์ (ซึ่งเป็นร้านที่ได้รับความช่วยเหลือเต็มรูปแบบ โดย
ซีเอ็ดบุ๊คเซ็นเตอร์ เป็นผู้จัดส่งสินค้าให้) จำนวน 2 สาขา และเป็น ร้านเครือข่ายซีเอ็ด
(เป็นร้านที่ได้รับความช่วยเหลือไม่เต็มรูปแบบ ร้านสั่งสินค้าเอง) จำนวน 3 สาขา
และยังเข้าไปบริหารพื้นที่ขายหนังสือและวารสารในซูเปอร์เซ็นเตอร์ ในศูนย์การค้า ใน Tesco
Lotus Express ในรูปแบบต่าง ๆ กันมากกว่า 100 จุดบริการ

ปัจจุบัน ซีเอ็ดบุ๊คเซ็นเตอร์ และ Book Variety นับเป็นเชนร้านหนังสือที่มีจำนวนสาขา
และมียอดขายมากที่สุดในประเทศไทย

  ---------------------- ------ ------ ------ ------ ------ ------ ------ ------ ------ ------ ------ ------ ------
                         2534   2535   2536   2537   2538   2539   2540   2541   2542   2543   2544   2545   2546

  สาขาที่เพิ่มขึ้นในปี          2      1      1      4      2      2      10     13     12     19     28     25     23

  จำนวนสาขาที่ปิด           -      -      -      -      -      -      -      -      -      (1)    -      -      (3)

  จำนวนสาขาที่ยังดำเนินการ   2      3      4      8      10     12     22     35     47     65     93     118    138
  ---------------------- ------ ------ ------ ------ ------ ------ ------ ------ ------ ------ ------ ------ ------

หมายเหตุ มีการจัดประเภทสาขาใหม่ให้มีความเหมาะสมยิ่งขึ้น
ทำให้จำนวนสาขาอาจต่างจากเอกสารของบริษัทฯ ก่อนหน้านี้

4.  กิจกรรมอื่น ๆ บริษัทฯ ยังใช้บุคลากรเดิมที่มีอยู่ ดำเนินกิจกรรมเพิ่มเติม ดังนี้

-   งานประจำปี Thailand Electronics & Industrial Technology
    เพื่อเป็นการเสริมรายได้ และเป็นการส่งเสริมอุตสาหกรรมอิเล็กทรอนิกส์ของประเทศ

-   การจัดค่ายกิจกรรมเยาวชน SE-ED Kiddy Camp สำหรับเยาวชนอายุ 8-14 ปี
    โดยจะจัดในช่วงปิดเทอมการศึกษา

 รายการ Book Variety เป็นรายการเกี่ยวกับวงการหนังสือ ออกอากาศทาง TTV 1 Nation Channel ทุกวัน เสาร์ และอาทิตย์ เวลา 9.00 – 9.30 น. 

 การรับจองคอมพิวเตอร์ และโน้ตบุ๊ค ใน โครงการคอมพิวเตอร์สุดคุ้ม และ โครงการโน้ตบุ๊คสุดคุ้ม ผ่านร้านซีเอ็ดบุ๊คเซ็นเตอร์ Book Variety และร้านในเครือข่ายทั้งหมด ในปี 2546 เพื่อนำเสนอสินค้าที่น่าสนใจให้แก่ลูกค้าของบริษัทฯ ผ่านทางช่องทางการจำหน่ายปลีกของบริษัทฯ ซึ่งประสบความสำเร็จอย่างดีเยี่ยม

2.  การตลาดและภาวะการแข่งขัน

นโยบายและลักษณะการตลาด

กลยุทธ์ทางการตลาด บริษัทฯ เป็นผู้บุกเบิกธุรกิจหนังสือเชิงวิชาการประเภท How-to
มาตลอดระยะเวลา 30 ปี และมีภาพพจน์ที่ดีในฐานะผู้นำทางด้านหนังสือ
และวารสารเชิงวิชาการด้านเทคโนโลยีรายใหญ่ของประเทศ จึงทำให้การดำเนินงานในส่วนอื่นๆ
ของบริษัทฯ ได้รับความน่าเชื่อถือตามไปด้วย และมีโอกาสประสบความสำเร็จสูงขึ้น
ในด้านการตลาดนั้น บริษัทฯ เน้นในประเด็นต่อไปนี้

-   เน้นการขยายสาขาของ ซีเอ็ดบุ๊คเซ็นเตอร์ และ Book Variety ให้เพิ่มขึ้น
    เพื่อรองรับการเติบโตของธุรกิจหนังสือโดยรวมในอนาคต
    โดยเน้นการเลือกทำเลที่มีศักยภาพสูงระยะยาว
    ที่สามารถอำนวยความสะดวกให้กลุ่มเป้าหมายได้มากที่สุด
    และสามารถทำกำไรระยะยาวได้เท่านั้น

-   เน้นการสร้างมูลค่าเพิ่มรวมสูงสุด โดยใช้จุดแข็งของบริษัทฯ ที่มี ซีเอ็ดบุ๊คเซ็นเตอร์ และ
    Book Variety ซึ่งเป็นช่องทางการขายปลีกเป็นของตนเอง
    และเน้นการพัฒนาโมเดลการจัดจำหน่ายหนังสือ ให้เหมาะสมกับหนังสือแต่ละประเภท
    เพื่อให้มีโอกาสเข้าถึงกลุ่มเป้าหมายได้เหมาะสมขึ้น และมีความเสียหายน้อยลง

-   ให้ความสำคัญในการกำหนดทิศทาง การวางแผนการผลิต และการคัดเลือกหนังสือใหม่
    ให้เหมาะสมกับความต้องการของตลาด เพื่อทำให้สินค้าหลักของบริษัทฯ
    มีวงจรชีวิตอยู่ในตลาดยาวนาน และสามารถทำกำไรในระยะยาวได้

-   เน้นการพัฒนาเครื่องมือ และช่องทางการประชาสัมพันธ์
    เพื่อให้มีโอกาสประสบความสำเร็จได้สูงขึ้นตั้งแต่เริ่มวางตลาด

-   เน้นการสร้างความสัมพันธ์กับคู่ค้าในระดับต่างๆ เพื่อให้ประทับใจในการทำงานร่วมกัน
    และทำให้มีโอกาสทางธุรกิจสูงขึ้น

นโยบายราคาของบริษัทฯ บริษัทฯ มีนโยบายกำหนดราคาสินค้าของบริษัทฯ ที่ผลิตขึ้น ให้สอดคล้องกับกำลังซื้อของกลุ่มเป้าหมาย สอดคล้องกับต้นทุนการผลิตที่แท้จริง และสามารถทำกำไรได้ระยะยาวอย่างเหมาะสม ในกรณีที่สินค้าเป็นวารสาร ที่ผลิตขึ้นเอง ซึ่งรายได้จากการขายวารสารไม่สามารถรองรับนโยบายนี้ได้โดยตรง จะอาศัยรายได้จากการขายโฆษณามาเป็นรายได้หลักแทน

การจำหน่าย และช่องทางการจำหน่าย บริษัทฯ เป็นผู้จัดจำหน่ายหนังสือ และวารสาร สู่ร้านซีเอ็ดบุ๊คเซ็นเตอร์ และ Book Variety และร้านหนังสืออื่นๆ ทั้งในกรุงเทพฯ และต่างจังหวัด รวมทั้งสถาบันการศึกษา โดยบริหารช่องทางการจัดจำหน่ายแบ่งตามประเภทของลูกค้าและสินค้าและบริการ ดังนี้

1.  ลูกค้าขายปลีกหนังสือและวารสาร ได้แก่ กลุ่มเป้าหมายที่เป็นบุคคลทั่วไป บริษัทฯ
    จำหน่ายผ่านร้านซีเอ็ดบุ๊คเซ็นเตอร์ และ Book Variety ที่เปิดไปแล้วจำนวน 142 สาขา
    โดยเป็นสาขาที่ยังเปิดดำเนินงานอยู่จำนวน 138 สาขา ซึ่งจำนวนนี้ได้รวมร้านเครือข่าย 5
    สาขา (ข้อมูล ณ วันที่ 31 ธันวาคม 2546)
    ซึ่งเป็นศูนย์รวมสื่อความรู้ความบันเทิงสำหรับครอบครัว และคนทำงาน
    โดยเปิดดำเนินการตามศูนย์การค้าชั้นนำ และซูเปอร์เซ็นเตอร์ทั่วไป ทั้งในกรุงเทพฯ
    และต่างจังหวัด และสถาบันการศึกษาระดับอุดมศึกษา

2.  ลูกค้าขายส่งหนังสือและวารสาร คือ กลุ่มร้านหนังสืออื่น ทั้งรายใหญ่
    และรายย่อยทั่วประเทศไม่น้อยกว่า 700 ราย โดยบริษัทฯ จะจัดส่งหนังสือของบริษัทฯ
    ไปสู่ร้านค้าต่างๆ ในเขตกรุงเทพฯ เองทั้งหมด
    ส่วนการจัดส่งหนังสือไปยังร้านหนังสือในต่างจังหวัด บริษัทฯ จะใช้บริการของ รสพ.
    หรือบริษัทรับส่งพัสดุของเอกชนแล้วแต่ความเหมาะสม

  สำหรับการจัดจำหน่ายวารสารในเขตกรุงเทพฯ และปริมณฑล บริษัทฯ
  จะติดต่อกับสายส่งหลายรายเพื่อกระจายวารสารไปยังร้านค้าย่อยในแต่ละพื้นที่
  ส่วนในเขตต่างจังหวัด บริษัทฯ จะติดต่อกับสายส่ง ซึ่งปัจจุบันมีเพียง 1 ราย
  เพื่อกระจายวารสารสู่ร้านค้าย่อยในต่างจังหวัดต่อไป

  สำหรับระบบการจัดจำหน่ายหนังสือ ส่งร้านหนังสือในเขตกรุงเทพฯ และปริมณฑลส่วนใหญ่ บริษัทฯ
  จะใช้ระบบการจัดจำหน่ายหนังสือที่เรียกว่า Standing Order
  ซึ่งเป็นระบบการจัดจำหน่ายที่บริษัทฯ พัฒนาขึ้น ซึ่งเป็นส่วนผสมระหว่างการฝากขาย
  และการขายขาด สำหรับร้านหนังสือในต่างจังหวัดส่วนใหญ่ บริษัทฯ
  จะใช้ระบบการจัดจำหน่ายแบบขายขาด และรับคืนได้จำนวนหนึ่ง

3.  ลูกค้าใช้บริการโฆษณาในวารสาร ได้แก่ กลุ่มลูกค้าอุตสาหกรรม คอมพิวเตอร์
    และอิเล็กทรอนิกส์ ซึ่งลูกค้าที่ใช้บริการโฆษณานี้มีทั้งลูกค้าที่ใช้บริการโฆษณาเป็นรายปี
    หรือที่ใช้บริการโฆษณาเป็นครั้งคราว

ทั้งนี้ลูกค้าทั้งหมดของบริษัทฯ มิได้เป็นบริษัทในเครือ บริษัทย่อย บริษัทร่วม
หรือเป็นบริษัทที่เกี่ยวข้องกันกับบริษัทฯ และไม่มีข้อผูกพันใดๆ กับบริษัทฯ ในอนาคต

  ภาวะการแข่งขัน

ภาวะอุตสาหกรรมและการแข่งขัน ธุรกิจหนังสือ
ถือว่าเป็นอุตสาหกรรมหนึ่งที่ยังคงมีอัตราการเติบโตอย่างต่อเนื่อง คาดว่ามีอัตราการเติบโตประมาณ
10 -15% สำหรับปี 2543 ถึง 2548 เพราะขนาดตลาดยังเล็ก
และยังมีช่องว่างทางการตลาดอยู่มาก จึงทำให้มีผู้สนใจเข้ามามากในธุรกิจสำนักพิมพ์
ธุรกิจร้านหนังสือ และธุรกิจวารสาร การแข่งขันจึงเริ่มมีมากขึ้น
แต่ก็ถือว่ามีส่วนช่วยกระตุ้นให้ขนาดของตลาดใหญ่ขึ้นได้อย่างรวดเร็ว

อย่างไรก็ตาม บริษัทฯ ยังคงมีอัตราการเติบโตที่ดีมากในธุรกิจร้านหนังสือ ธุรกิจสำนักพิมพ์
และธุรกิจรับจัดจำหน่าย เนื่องจากบริษัทฯ ยังคงมีจุดแข็งที่ชัดเจน ส่วนธุรกิจวารสาร
แม้ในภาพรวมของบริษัทฯ จะมีการเติบโต แต่ก็ถือว่าไม่ดีมากนัก
เพราะได้รับการกระทบกระเทือนในวารสารที่เกี่ยวกับคอมพิวเตอร์ ที่มีการแข่งขันรุนแรง
และมีการตัดราคาค่าโฆษณาอย่างมาก แต่ในกลุ่มวารสารด้านอิเล็กทรอนิกส์ และอุตสาหกรรม
ยังคงมีการเติบโตที่น่าพอใจอยู่

โอกาสและอุปสรรค เนื่องจากภาครัฐบาลส่งเสริมสนับสนุนให้ประชาชนได้รับการศึกษาที่สูงขึ้น
เพื่อให้ทันต่อการพัฒนาของโลก ส่งผลให้ความต้องการในการใฝ่หาความรู้ใหม่ๆ มีเพิ่มมากขึ้น
และปริมาณความต้องการหนังสือในประเทศมีมากขึ้นด้วย เหล่านี้เป็นปัจจัยที่ทำให้ธุรกิจหนังสือ
และวารสารเชิงวิชาการ สามารถขยายตัวได้อย่างต่อเนื่อง
ประกอบกับการเร่งขยายตัวของซูเปอร์เซ็นเตอร์ในช่วงที่ผ่านมา ก็ทำให้บริษัทฯ
มีทำเลสำหรับร้านหนังสือใหม่ๆ ของซีเอ็ดบุ๊คเซ็นเตอร์ และ Book Variety
เพิ่มมากขึ้นตามไปด้วย บริษัทฯ
ในฐานะที่เป็นผู้ผลิตและจำหน่ายหนังสือเชิงวิชาการรายใหญ่ของประเทศ
และเป็นเจ้าของร้านหนังสือที่ใหญ่ที่สุด จึงมีข้อได้เปรียบในการแข่งขันที่ชัดเจน
รวมทั้งการที่มีสภาพคล่องทางการเงินที่ดีมาก
จึงทำให้มีศักยภาพที่จะเติบโตอย่างต่อเนื่องได้มากกว่าค่าเฉลี่ยของอุตสาหกรรมมาก

ปัจจัยสำคัญที่มีผลต่อความสำเร็จของธุรกิจ (Key Success Factors) ปัจจัยที่ส่งผลให้บริษัทฯ
เป็นบริษัทสิ่งพิมพ์ที่อยู่ในระดับแนวหน้าของประเทศ และมีบทบาทมากขึ้นในการดำเนินธุรกิจในอนาคต
สามารถสรุปโดยสังเขปดังนี้

-   นโยบายธุรกิจที่ชัดเจนและจำเป็นต่อการพัฒนาประเทศ นับแต่เริ่มก่อตั้ง บริษัทฯ
    ดำเนินธุรกิจที่เกี่ยวข้องกับการพัฒนาบุคลากรของประเทศในสาขาที่จำเป็นต่อการพัฒนาประเทศมาโดยตลอด
    ดังนั้น จึงเติบโตไปได้อย่างต่อเนื่องตามการพัฒนาประเทศ
    และไม่ได้รับผลกระทบจากภาวะเศรษฐกิจรุนแรงนัก นอกจากนั้นยังทำให้ภาพพจน์ของบริษัทฯ
    มีความชัดเจน เป็นที่ยอมรับ และได้รับความไว้วางใจจากทุกฝ่ายที่เกี่ยวข้อง

-   มีเครื่องมือและส่วนประกอบทางธุรกิจที่เอื้อต่อการดำเนินธุรกิจในอนาคต
    เนื่องจากปัจจุบันโครงสร้างการดำเนินธุรกิจของบริษัทฯ มีส่วนเกื้อหนุนกัน
    ทำให้มีโอกาสประสบความสำเร็จได้สูงขึ้น ที่สำคัญคือ

1.  บริษัทฯ มีช่องทางการจัดจำหน่ายและมีระบบการจำหน่ายเอง โดยผ่านร้านซีเอ็ดบุ๊คเซ็นเตอร์
    และ Book Variety ซึ่งถือว่าเป็นช่องทางการจัดจำหน่ายที่สำคัญ
    และกระจายอยู่ตามชุมชนที่สำคัญทั่วประเทศ
    และมีระบบการจัดจำหน่ายที่ถือได้ว่าเป็นระบบที่ดีที่สุดในธุรกิจนี้

2.  บริษัทฯ มีสื่อ และเครื่องมือการประชาสัมพันธ์เป็นของตนเอง คือ วารสารที่บริษัทฯ ผลิตเอง
    11ฉบับ รายการโทรทัศน์ Book Variety เวบไซต์ www.se-ed.com
    และการให้บริการฟรีอีเมล์ และฟรีโฮสติ้งผ่าน www.se-ed.net นอกจากนี้ บริษัทฯ
    ยังสามารถประชาสัมพันธ์ผ่านหนังสือพิมพ์ โทรทัศน์ และวิทยุ ของ บริษัท เนชั่นมัลติมีเดีย กรุ๊ป
    จำกัด (มหาชน) ซึ่งเป็นผู้ถือหุ้นใหญ่รายหนึ่งของบริษัทฯ ได้ในอัตราพิเศษ

3.  บริษัทฯ มีเนื้อหาสาระ (Content) เป็นของตนเอง และมีกองบรรณาธิการซึ่งประกอบด้วย
    บุคลากรที่มีความรู้ความสามารถ ทำให้บริษัทฯ สามารถผลิตสิ่งพิมพ์ประเภทความรู้ได้เอง

-   จำนวนและขนาดของคู่แข่งขันไม่มากนัก ธุรกิจการเผยแพร่ความรู้ข้อมูลข่าวสาร
    และธุรกิจสำนักพิมพ์ มีแนวโน้มที่สดใสและเติบโตอย่างต่อเนื่อง
    แต่เนื่องจากธุรกิจสำนักพิมพ์ของบริษัทฯ
    เป็นธุรกิจที่ต้องใช้บุคลากรที่มีความรู้ความสามารถเฉพาะทางในการเขียนหนังสือเชิงวิชาการ
    คู่แข่งทางตรงจึงยังมีไม่มากนัก อีกทั้งการที่บริษัทฯ ได้ดำเนินธุรกิจมานานกว่า 30 ปี
    และยึดถือคุณภาพ บริการ และความซื่อสัตย์เป็นสำคัญ ทำให้บริษัทฯ มีภาพพจน์ที่ดี
    และส่งผลให้สินค้า หรือบริการ ของบริษัทฯ ได้รับการสนับสนุนและได้รับการยอมรับโดยง่าย
    จึงได้รับความเชื่อถือจากผู้เขียน ผู้อ่าน ผู้ลงโฆษณา และผู้จัดจำหน่ายเป็นอย่างดี

  ส่วนธุรกิจร้านหนังสือนั้น แม้จะมีผู้ประกอบการรายใหญ่เข้ามาทำธุรกิจร้านหนังสือเพิ่มขึ้น
  แต่ก็มีการแบ่งลูกค้าตามส่วนผสมของสินค้าในร้าน และตามทำเล
  ทำให้ไม่ได้รับผลกระทบกระเทือนมากนัก ขณะที่บริษัทฯ อยู่ในฐานะผู้นำตลาดรายใหญ่ที่สุด
  มีฐานะทางการเงินที่แข็งแรง ได้รับการยอมรับจากผู้อ่านหนังสือทั่วไป
  และมีความพร้อมในการขยายสาขามากที่สุด จึงสามารถรักษาระยะห่างไว้ได้มาก
  จึงได้เปรียบเรื่องการได้เลือกทำเลที่ดีก่อน และมีต้นทุนการดำเนินการที่ต่ำกว่า

-   ส่วนแบ่งการตลาด เนื่องจากบริษัทฯ เป็นผู้นำตลาดในทั้ง 3 บทบาท คือ ร้านหนังสือ
    ผู้รับจัดจำหน่ายหนังสือ และสำนักพิมพ์ ทำให้บริษัทฯ
    ในฐานะผู้ประกอบการรายใหญ่ที่สุดในธุรกิจหนังสือของประเทศ
    จึงมักจะได้รับโอกาสทางธุรกิจมากกว่า
    ทำให้ความได้เปรียบในการแข่งขันเพิ่มขึ้นตามธรรมชาติ

-   สินค้าทดแทน การพัฒนาเทคโนโลยีเป็นไปอย่างรวดเร็วทั้งด้านอุตสาหกรรมและธุรกิจ
    ทำให้เกิดความจำเป็นที่จะต้องเรียนรู้สิ่งใหม่พัฒนาความรู้เพื่อความไม่เสียเปรียบในการแข่งขัน
    แต่ไม่ว่าเทคโนโลยีทางการสื่อสาร และคอมพิวเตอร์ จะก้าวหน้าไปไกลถึงเพียงใด
    หนังสือก็ยังเป็นสื่อเดียวที่ให้ความรู้ได้สะดวกทุกที่ ทุกเวลา ราคาถูก และมีอายุยาวนาน

-   อำนาจต่อรองของผู้ซื้อและผู้ขาย จากการที่บริษัทฯ
    มีนโยบายการตั้งราคาขายปลีกให้สอดคล้องกับภาวะต้นทุนจริงในการพิมพ์แต่ละครั้ง
    และประกอบกับผู้ซื้อหนังสือ เห็นความสำคัญของการเรียนรู้
    และตระหนักถึงความจำเป็นในการนำวิชาการมาใช้ควบคู่กับชีวิตเพื่อตามทันพัฒนาการของโลก
    อีกทั้งผู้ซื้อมีระดับการศึกษาเฉลี่ยที่สูงขึ้น และจะยิ่งสูงขึ้นในอนาคต
    ความต้องการอ่านหนังสือจะเพิ่มมากขึ้นตามระดับการศึกษา การจัดจำหน่ายหนังสือของบริษัทฯ
    จึงไม่ประสบภาวะการต่อรองราคาจากผู้ซื้อ

  3.3 การจัดหาผลิตภัณฑ์หรือบริการ

3.3.1 หนังสือที่รับจัดจำหน่าย ปัจจุบัน หนังสือที่บริษัทฯ
รับจัดจำหน่ายไปยังระบบร้านหนังสือทั่วประเทศนั้น จะมาจากสำนักพิมพ์ของบริษัทฯ เอง
และสำนักพิมพ์อื่นอีกมากกว่า 250 ราย ที่ติดต่อมาให้สายงานรับจัดจำหน่าย ของบริษัทฯ
เป็นผู้จัดจำหน่ายให้ทั่วประเทศ โดยบริษัทฯ
จะพิจารณารับต่อเมื่อเห็นว่าเป็นผลิตภัณฑ์ที่สอดคล้องกับทิศทางของบริษัทฯ และมีโอกาสการขาย
โดยบริษัทฯ รับจัดจำหน่ายหนังสือจากผู้ผลิตรายใหญ่ 10 อันดับแรกรวมคิดเป็น 7.60 %
ของรายได้จากธุรกิจหนังสือทั้งหมดของบริษัทฯ ในปี 2546

3.3.2 หนังสือ และสินค้าอื่น ที่ซีเอ็ดบุ๊คเซ็นเตอร์รับมาจำหน่ายเองโดยตรง ซีเอ็ดบุ๊คเซ็นเตอร์
จะรับสินค้ามาจาก 2 ทางใหญ่ คือ จากหนังสือที่สายงานรับจัดจำหน่ายของบริษัทฯ
เป็นผู้จัดจำหน่ายทั่วประเทศ อีกทางหนึ่งซึ่งเป็นส่วนใหญ่ จะเป็นการรับโดยตรง
โดยมีแผนกการตลาดของสายงานซีเอ็ดบุ๊คเซ็นเตอร์ เป็นผู้พิจารณาคัดเลือกนำเข้ามาจำหน่าย

3.3.2 หนังสือ และวารสารที่บริษัทฯ เป็นผู้ผลิตเอง ส่วนนี้ จะมีสายงานผลิตหนังสือ
และสายงานวารสาร ของบริษัทฯ เป็นผู้รับผิดชอบในการกำหนดทิศทาง และคัดเลือกต้นฉบับ
ที่จะนำมาผลิต จนกระทั่งถึงขั้นตอนการผลิตออกมาเป็นรูปเล่ม
เพื่อส่งให้สายงานจัดจำหน่ายของบริษัทฯ นำไปวางตลาด

อัตราการใช้กำลังการผลิต เนื่องจากบริษัทฯ ไม่มีโรงพิมพ์เอง ดังนั้น การผลิตหนังสือ และวารสาร
จะมีหน่วยงานภายในรับผิดชอบดูแลการผลิตครบวงจร และกระจายงานพิมพ์ไปตามโรงพิมพ์ต่างๆ
ให้เหมาะสมกับกำหนดการผลิต ดังนั้น อัตราการผลิตจริง จึงสามารถเพิ่ม หรือลดได้
โดยไม่เกิดอัตราสูญเปล่าใด ๆ

วัตถุดิบและผู้จำหน่ายวัตถุดิบ กระดาษเป็นวัตถุดิบหลักสำคัญของบริษัทฯ โดยบริษัทฯ
ซื้อวัตถุดิบจากผู้จำหน่ายในประเทศทั้งจำนวน (ไม่มีการนำเข้าจากต่างประเทศโดยบริษัทฯ)
กระดาษที่ใช้ในการผลิตหนังสือและวารสารส่วนมากจะเป็นกระดาษปอนด์ กระดาษปรู๊ฟ
กระดาษอาร์ต และกระดาษอาร์ตการ์ด

ความสัมพันธ์ และผลกระทบหากสูญเสียผู้จำหน่ายวัตถุดิบ มูลค่าการสั่งซื้อกระดาษส่วนใหญ่จะมาจาก
บริษัท เล่าฮั่วเชียง จำกัด และบริษัท แฟนซีเปเปอร์ จำกัด โดยเป็นการซื้อขาด
เงื่อนไขการชำระเงินโดยเฉลี่ยประมาณ 30 วัน บริษัทฯ ไม่มีความสัมพันธ์ใดๆ
กับผู้จำหน่ายดังกล่าว และบริษัทฯ ไม่มีภาระผูกพันที่จะต้องซื้อในอนาคต
ในกรณีที่บริษัทเหล่านี้ไม่สามารถจัดหากระดาษให้ได้ บริษัทฯ สามารถซื้อจากผู้จำหน่ายรายอื่นๆ ได้

ขั้นตอนและเทคโนโลยีการผลิต ขั้นตอนการผลิตหนังสือใหม่
เริ่มต้นจากคณะกรรมการพิจารณาผลิตภัณฑ์ใหม่ จะประชุมเพื่อวางแผน และพิจารณาสรรหาต้นฉบับ
ต้นฉบับนี้อาจได้มาจากผู้เขียนเสนอต้นฉบับมาให้พิจารณา หรือจากการที่บริษัทฯ
จัดหาผู้ที่เหมาะสมมาเขียนหรือแปลตามแนวทางที่บริษัทฯ กำหนด เมื่อได้ต้นฉบับมาแล้ว
จะทำสัญญาการใช้ลิขสิทธิ์ (ถ้ามี) กับผู้เขียน ผู้แปล หรือสำนักพิมพ์ในต่างประเทศ แล้วแต่กรณี
จากนั้นกองบรรณาธิการจะพิจารณาแนวเนื้อหา ความถูกต้อง และความน่าอ่าน
ซึ่งรวมถึงการส่งไปให้ที่ปรึกษาเฉพาะสาขาของบริษัทฯ ที่มีความรู้และสนใจในกลุ่มเนื้อหานั้นๆ
ให้ความเห็นต่างๆ ในเชิงการตลาด ขั้นตอนนี้อยู่ก่อนทำสัญญา
เพราะเป็นการพิจารณาว่าจะทำเล่มนั้นหรือไม่ จากนั้นจึงปรับปรุง เนื้อหาและรูปแบบให้เหมาะสม

ขณะเดียวกัน พนักงานศิลป์จะเริ่มออกแบบรูปเล่ม
เมื่อต้นฉบับได้รับการปรับปรุงเรียบร้อยแล้วจึงถึงขั้นการทำอาร์ตเวิร์คด้วยคอมพิวเตอร์
อาร์ตเวิร์คที่เสร็จแล้วจะได้รับการตรวจทานซ้ำ และแก้ไขจนเป็นอาร์ตเวิร์คที่สมบูรณ์
ในกรณีที่เป็นหนังสือจะมีขั้นตอนเพิ่มเติมขึ้น คือ การตั้งชื่อหนังสือ การกำหนดราคา
รวมถึงการตลาดต่างๆ ที่เกี่ยวข้องเพื่อให้เหมาะสมกับกลุ่มเป้าหมาย

การจัดทำวารสาร ก็มีขั้นตอนการทำงานคล้ายกับการจัดทำหนังสือ คือ
มีกองบรรณาธิการรับผิดชอบตั้งแต่ด้านทิศทาง ไปจนถึงขั้นตอนการผลิต

สำหรับเทคโนโลยีที่ใช้ในการทำต้นฉบับหนังสือ และวารสาร บริษัทฯ ใช้อุปกรณ์หลัก คือ
คอมพิวเตอร์แมคอินทอช และ PC รวมถึงอุปกรณ์อื่นที่เกี่ยวข้อง
โดยอุปกรณ์คอมพิวเตอร์เหล่านี้มีแนวโน้มจะมีประสิทธิภาพสูงขึ้นแต่ราคาถูกลง
บุคลากรที่อยู่ในกองบรรณาธิการล้วนเป็นผู้มีความเชี่ยวชาญเฉพาะด้านในการผลิตต้นฉบับการเขียนเรื่องซึ่งมีทั้งบุคลากรในกองบรรณาธิการและนักเขียนทั่วไปรองรับอยู่

เมื่อผลิตต้นฉบับเรียบร้อยแล้ว จะว่าจ้างโรงพิมพ์ โดยบริษัทฯเป็นผู้สั่งซื้อกระดาษเอง
และจะกำหนดให้ผู้ขายกระดาษส่งกระดาษไปยังโรงพิมพ์โดยตรงตามกำหนดเวลาที่ต้องการใช้
เพื่อจัดพิมพ์ต้นฉบับดังกล่าวเป็นหนังสือเพื่อจัดจำหน่ายต่อไป

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้ เนื่องด้วยบริษัทฯ
ไม่มีโรงพิมพ์ จึงไม่มีการลงทุนในเครื่องจักรและอุปกรณ์ในการพิมพ์หนังสือและวารสาร ดังนั้น
บริษัทฯ จึงไม่มีความจำเป็นต้องพัฒนาเครื่องจักรและอุปกรณ์ต่างๆ เหล่านั้นด้วยตนเอง
และด้วยสภาพการแข่งขันของธุรกิจโรงพิมพ์ ทำให้บริษัทฯ มีความสามารถในการต่อรอง
และการเลือกสรรโรงพิมพ์ที่เหมาะสมได้ง่ายตลอดเวลา

ผลกระทบต่อสิ่งแวดล้อม สายการผลิตหลักของบริษัทฯ เป็นกองบรรณาธิการ ดังนั้น
กระบวนการผลิตจะเป็นการจัดทำต้นฉบับในสำนักงานของบริษัทฯ
จึงไม่สร้างมลภาวะที่มีผลกระทบต่อสิ่งแวดล้อม และไม่ได้อยู่ภายใต้การควบคุมของหน่วยงานรัฐใด ๆ

4.  งานที่ยังไม่ได้ส่งมอบ

  – ไม่มี –